ET Euroopa Liidu Teataja C 335/4

Kokkuvõte komisjoni otsusest,

27. juuni 2012,

mis käsitleb aluslepingu artikli 101 kohast menetlust (1)

(Juhtum COMP/39.611 – Veemajandustooted)

(teatavaks tehtud numbri C(2012) 4313 all)

(Ainult ingliskeelne tekst on autentne)

2012/C 335/04

27. juunil 2012 võttis komisjon vastu otsuse aluslepingu artikli 101 kohase menetluse kohta. Kooskõlas nõukogu määruse (EÜ) nr 1/2003 (2) artikliga 30 avaldab komisjon poolte nimed ja otsuse põhilise sisu, sealhulgas kehtestatud sanktsioonid, võttes arvesse ettevõtjate õigustatud huvi kaitsta oma ärisaladusi.

1. SISSEJUHATUS

(1) Otsuses käsitletakse aluslepingu artikli 101 üht ja järjepidevat rikkumist seoses veemajandustoodete tootmise ja müügiga. Veemajandustoodete hulka kuuluvad ülerõhusüsteemid ja kvaliteedi tagamise tooted. Ülerõhusüsteemide hulka kuuluvad rõhu säilitamise süsteemid, paisupaagid ja veepuhastussüsteemid. Kvaliteedi tagamise toodete hulka kuuluvad degaseerimissüsteemid, õhutusventiilid, separaatorid ja kaitseklapid. Otsus on adresseeritud järgmistele ettevõtjatele: i) Flamco, (3); ii) Reflex (4) ning iii) Pneumatex (5).

2. JUHTUMI KIRJELDUS

2.1. Menetlus

(2) Kui Pneumatex oli esitanud trahvidest vabastamise taotluse, korraldas komisjon 2008. aasta detsembris ja 2009. aasta aprillis ootamatud kontrollkäigud Flamco, Reflexi ja Pneumatexi ruumidesse ning saatis seejärel mitu teabenõuet.

(3) Komisjon algatas kõnealuses asjas menetluse 27. jaanuaril 2011. Arutelud kokkuleppe sõlmimiseks toimusid vahemikus 16. veebruarist 2011 kuni 20. märtsini 2012. Seejärel esitasid kartelliosalised komisjonile ametliku taotluse sõlmida kokkulepe vastavalt määruse (EÜ) nr 773/2004 artikli 10a lõikele 2. 25. aprillil 2012 võttis komisjon vastu oma vastuväited. Kõik osalised kinnitasid, et nende sisu vastas nende esitatud tõenditele, ja lubasid jätkata kokkuleppemenetluses osalemist. Konkurentsi piiravat tegevust ja turgu valitsevat seisundit käsitlev nõuandekomitee esitas heakskiitva arvamuse 25. juunil 2012. Komisjon võttis otsuse vastu 27. juunil 2012.

2.2. Adressaadid ja rikkumise kestus

(4) Järgmised ettevõtjad on rikkunud aluslepingu artiklit 101, osaledes allpool osutatud ajavahemikel konkurentsivastases tegevuses seoses veemajandustoodete tootmise ja müügiga: a) Flamco ja Pneumatex 21. juunist 2006–15. maini 2008; b) Reflex 21. juunist 2006–13. maini 2008.

2.3. Rikkumise kokkuvõte

(5) Flamco, Pneumatex ja Reflex osalesid kartellis, mille üldine eesmärk oli hindade koordineerimine Saksamaa veemajandustoodete sektoris. 2006. aasta sügisel püüdsid Reflex ja Pneumatex koordineerida hindu ka teatavates teistes liikmesriikides. Flamco oli kaasatud tegevusse ainult veemajandustoodete Saksamaa turul.

(6) Ettevõtjad teavitasid üksteist kahepoolsete kontaktide kaudu kavandatud hinnatõusu suurusest ja kuupäevast ning vahetasid teavet kehtivate hindade kohta, sealhulgas brutohindade nimekirju. Samuti vahetati veemajandustoodete hindade koordineerimise eesmärgil muud tundlikku äriteavet. Ettevõtjad teavitasid üksteist oma kavatsustest seoses hindade määramisega ja/või said üksteiselt asjaomast teavet ning võtsid seda oletatavasti arvesse, kui nad tegid otsuseid oma käitumise kohta turul.

(7) Rikkumise geograafiline ulatus hõlmas kolme osaleja puhul kogu rikkumise jooksul Saksamaad. Lisaks sellele vahetasid Reflex ja Pneumatex 2006. aasta sügisel teavet hinnatõusu kohta, mis hõlmas veel järgmisi liikmesriike: Prantsusmaad, Belgiat, Hispaaniat, Portugali, Luksemburgi, Itaaliat, Soomet, Rootsit, Ungarit, Ühendkuningriiki, Kreekat, Madalmaid ja Taanit.

(8) Kartelli tegevus kestis 21. juunist 2006 kuni 15. maini 2008 (ettevõtja Reflex osales selles kuni 13. maini 2008). Kartellisiseste kontaktide tihedus varieerus kartelli tegevuse jooksul. Kontaktid olid harvemad 2006. aasta detsembri keskpaigast kuni 2008. aasta aprilli keskpaigani. Seepärast võib seda ajavahemikku lugeda kartelli piiratud aktiivsuse ajaks.

2.4. Parandusmeetmed

(9) Otsuses kohaldatakse trahvide määramise 2006. aasta suuniseid (6). Otsusega trahvitakse kõiki eespool punktis 4 nimetatud ettevõtjate asjaomaseid äriühinguid, välja arvatud ettevõtjat Pneumatex.

2.4.1. Trahvi põhisumma

(10) Trahvi põhisummaks on määratud 15 % ettevõtjate veemajandustoodete müügilaekumisest punktis 7 osutatud geograafilise piirkonna turul.

(11) Põhisumma korrutatakse rikkumises osalemise aastate arvuga, et täielikult arvestada iga ettevõtja rikkumises osalemise kestust.

(12) Nagu eespool osutatud, oli teataval ajavahemikul kartelli tegevus piiratud ja seda ajavahemikku ei tuleks trahvide arvutamisel arvesse võtta. Arvesse võetav ajavahemik on ettevõtjate Flamco, Reflex ja Pneumatex puhul kuus kuud.

2.4.2. Põhisumma kohandamine

2.4.2.1. Raskendavad ja kergendavad asjaolud

(13) Juhtumi puhul ei tuvastatud ei raskendavaid ega kergendavaid asjaolusid.

2.4.2.2. Trahvi suurendamine hoiatava mõju saavutamiseks

(14) Kõnealuse juhtumi puhul puudub vajadus trahvi piisava hoiatava mõju saavutamiseks suurendada.

2.4.3. 10 % käibepiiri kohaldamine

(15) Käesoleval juhul ei ületa kohandatav põhisumma 10 % ühegi ettevõtja 2011. aasta kogukäibest.

2.4.4. 2006. aasta leebema kohtlemise teatise kohaldamine

(16) Ettevõtja Pneumatex vabastatakse trahvist.

2.4.5. Kokkuleppemenetluse läbiviimist käsitleva teatise kohaldamine

(17) Ettevõtjatele Flamco ja Reflex määratud trahve vähendatakse kokkuleppemenetlust käsitleva teatise kohaldamise tulemusena 10 % võrra.

3. OTSUSEGA MÄÄRATUD TRAHVID

(18) Käesolevas otsuses käsitletava ühe ja järjepideva rikkumise eest määratakse järgmised trahvid: a) ettevõtjatele Reflex Winkelmann GmbH & Co. KG ja Winkelmann Group GmbH & Co. KG solidaarselt: 9 791 000 eurot; b) ettevõtjale TA Hydronics Switzerland AG: 0 eurot; c) ettevõtjatele Flamco GmbH, Flamco Holding B.V., voestalpine Polynorm B.V. ja voestalpine AG solidaarselt: 3 870 000 eurot.

(1) Alates 1. detsembrist 2009 on EÜ asutamislepingu artiklist 81 saanud Euroopa Liidu toimimise lepingu (edaspidi „alusleping”) artikkel 101 ja EÜ asutamislepingu artiklist 82 Euroopa Liidu toimimise lepingu artikkel 102. Kõnealused artiklipaarid on sisult identsed. Viiteid Euroopa Liidu toimimise lepingu artiklitele 101 ja 102 tuleks käsitada vajaduse korral viidetena EÜ asutamislepingu artiklitele 81 ja 82.

(2) EÜT L 1, 4.1.2003, lk 1.

(3) Asjaomased ettevõtjad on Flamco GmbH (varem Flamco Wemefa GmbH), Flamco Holding B.V., voestalpine Polynorm B.V. (varem voestalpine Polynorm N.V.) ja voestalpine AG.

(4) Asjaomased ettevõtjad on Reflex Winkelmann GmbH & Co. KG ja Winkelmann Group GmbH & Co. KG.

(5) Asjaomane ettevõtja on TA Hydronics Switzerland AG (varem Pneumatex AG).

(6) ELT C 210, 1.9.2006, lk 2.